CELEX: 32021D1384
Language: sk
Date: 2021-08-13 00:00:00
Title: Vykonávacie rozhodnutie Komisie (EÚ) 2021/1384 z 13. augusta 2021 o žiadosti o registráciu európskej iniciatívy občanov s názvom „ReturnthePlastics: A Citizen’s Initiative to implement an EU-wide deposit-system to recycle plastic bottles“ (Iniciatíva občanov na zavedenie celoúnijného systému zálohovania a recyklácie plastových fliaš) podľa nariadenia Európskeho parlamentu a Rady (EÚ) 2019/788 [oznámené pod číslom C(2021)5953] (Iba anglické znenie je autentické)

24.8.2021   
               
               
                  SK
               
               
                  Úradný vestník Európskej únie
               
               
                  L 300/2
               
            
         VYKONÁVACIE ROZHODNUTIE KOMISIE (EÚ) 2021/1384
         z 13. augusta 2021
         o žiadosti o registráciu európskej iniciatívy občanov s názvom „ReturnthePlastics: A Citizen’s Initiative to implement an EU-wide deposit-system to recycle plastic bottles“ (Iniciatíva občanov na zavedenie celoúnijného systému zálohovania a recyklácie plastových fliaš) podľa nariadenia Európskeho parlamentu a Rady (EÚ) 2019/788
         
            
               [oznámené pod číslom C(2021)5953]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom „ReturnthePlastics: A Citizen’s Initiative to implement an EU-wide deposit-system to recycle plastic bottles“ (Iniciatíva občanov na zavedenie celoúnijného systému zálohovania a recyklácie plastových fliaš) bola Komisii predložená 2. júla 2021.
                  
               
                     (2)
                  
                  
                     Ciele iniciatívy sú vyjadrené takto: „1. zaviesť celoúnijný systém zálohovania a recyklácie plastových fliaš; 2. podnietiť všetky členské štáty EÚ k tomu, aby supermarkety (obchodné reťazce), ktoré predávajú plastové fľaše, inštalovali výkupné automaty na recykláciu plastových fliaš po ich kúpe a použití spotrebiteľom; 3. zabezpečiť, aby spoločnosti vyrábajúce plastové fľaše platili dane z plastov za recykláciu a zálohovanie plastových fliaš (podľa zásady „znečisťovateľ platí“)“.
                  
               
                     (3)
                  
                  
                     V prílohe sa uvádzajú ďalšie informácie o predmete, cieľoch a kontexte iniciatívy. Konkrétne sa v nej vysvetľuje, že iniciatíva navrhuje „smernicu EÚ o systéme zálohovania, aby spotrebitelia mohli pohodlne vrátiť svoje plastové fľaše do supermarketov, kde boli kúpené“, pričom navrhuje zálohu 0,15 EUR za fľašu. Podľa iniciatívy je takýto systém potrebný, keďže plastové fľaše, ktoré patria medzi najčastejšie používané plastové výrobky, nie sú zahrnuté do zákazu jednorazových plastových výrobkov. V prílohe sa napokon uvádza, že cieľom je zaviesť systém recyklácie plastových fliaš #ReturnthePlastics v piatich členských štátoch pred konferenciou COP26, ktorá sa uskutoční 1. – 12. novembra 2021, a neskôr v celej Únii.
                  
               
                     (4)
                  
                  
                     Pokiaľ je cieľom iniciatívy zachovanie, ochrana a zlepšovanie kvality životného prostredia, ochrana ľudského zdravia a rozvážne a racionálne využívanie prírodných zdrojov, Komisia má právomoc predložiť návrh právneho aktu na základe článku 192 ods. 1 zmluvy.
                  
               
                     (5)
                  
                  
                     Pokiaľ existujú rozdiely medzi vnútroštátnymi pravidlami, ktoré môžu vytvárať prekážky obchodu a brániť základným slobodám, a teda mať priamy vplyv na fungovanie vnútorného trhu alebo spôsobovať výrazné narušovanie hospodárskej súťaže, Komisia má právomoc predložiť návrh právneho aktu, ktorým sa aproximujú ustanovenia zákonov, iných vnútroštátnych právnych predpisov alebo správnych opatrení zameraných na vytvorenie a fungovanie vnútorného trhu na základe článku 114 zmluvy.
                  
               
                     (6)
                  
                  
                     Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (7)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásady proporcionality.
                  
               
                     (8)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (9)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (10)
                  
                  
                     Iniciatíva s názvom „ReturnthePlastics: A Citizen’s Initiative to implement an EU-wide deposit-system to recycle plastic bottles“ (Iniciatíva občanov na zavedenie celoúnijného systému zálohovania a recyklácie plastových fliaš) by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Európska iniciatíva občanov s názvom „ReturnthePlastics: A Citizen’s Initiative to implement an EU-wide deposit-system to recycle plastic bottles“ (Iniciatíva občanov na zavedenie celoúnijného systému zálohovania a recyklácie plastových fliaš) sa zaregistruje.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „ReturnthePlastics: A Citizen’s Initiative to implement an EU-wide deposit-system to recycle plastic bottles“ (Iniciatíva občanov na zavedenie celoúnijného systému zálohovania a recyklácie plastových fliaš), ktorú zastupujú pani Anouk STALLAERTS a pani Marina KONSTANTINIDI, ktoré konajú ako kontaktné osoby.
         
         
            V Bruseli 13. augusta 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.